text: Super Cup: Håndbold-brag i Vejle når arvefjender mødes
  06 september 2016 kl. 10.30
  Der er lagt op til en nervepirrende gyser, når Team Esbjergs kvinder møder FC Midtjylland til Super Cup i Vejles nye sportshal Spektrum.
  Lige om lidt er håndboldsæsonen igang, men først skal årets Super Cup-finale spilles mellem de forsvarende mester, Team Esbjerg og FC Midtjylland.
  Super Cup finalen spilles i Vejles nye Spektrum, og der er store forventninger til kampen mellem de to modstandere.
  - Vi ser med spænding frem til kampen mod arvefjenderne fra FC Midtjylland. Det er altid sjovt at komme i gang ved at spille en kamp, der gælder noget, og det er jo en slags revanchekamp oven på DM-finalen, denne gang med modsat fortegn, siger Team Esbjerg-cheftræner Lars Frederiksen til klubbens hjemmeside.
  Team Esbjerg er lige nu på trængslejr i Lalandia Billund, og det er første gang, truppen reelt er samlet efter OL og småskader i forberedelserne. Bortset fra Lærke Møller håber Lars Frederiksen, at hele truppen vil være spilleklar.
  - Både på træningslejren og i kampen mod FC Midtjylland vil vi forsøge at finde hinanden igen spillemæssigt, efter at holdet har været splittet i atomer siden DM-finalen. Allerede tirsdag i den kommende uge venter den næste udfordring, pokalkampen mod Odense Håndbold. Heldigvis ser de fire tilbagevendte spillere fra OL fine ud fysisk, og de vil formentlig først blive mærket af efterveer af et tæt kampprogram senere på året, siger Lars Frederiksen.
  
  Aftenens kamp begynder klokken 18.30, og TV SYD sender fra kampen.
  Efter kvindernes kamp går herrernes Super-Cup-finale igang klokken 20.30. Herrekampen står mellem Bjerringbro-Silkeborg og HC Midtjylland.
  